**Forslagsstiller: Styret**

**Gjelder: Tilleggskontingent**

**Bakgrunn for saken:**

Tidsbestemt periode for vedtatt tilleggskontigent løper ut ved årsmøtet 2024. Styret foreslår at det søkes om ny periode til forbundsstyret.

**Begrunnelse:**

Tilleggskontingenten på 0,2% utgjør en betydelig andel av foreningens inntekter. Foreningens inntekt vil reduseres med opp mot 40% dersom tilleggskontingenten bortfaller, noe som på sikt vil få store konsekvenser for aktivitetsnivået i foreningen. Med en slik økonomisk situasjon må vi enten tære på egenkapitalen til den er brukt opp, som med de siste perioders budsjetter vil være om to til tre år, eller kutte kraftig i mange budsjettposter. Etter egenkapitalen er brukt opp, eller dersom vi velger å ikke tære på egenkapitalen, vil vi få store utfordringer knyttet til daglig drift og ivaretakelse av medlemmer da vi vil måtte kutte i frikjøp av tillitsvalgte. Det vil ikke være mulig for oss å drive med organisatorisk bygging i særlig grad og vi vil måtte kutte i opplærings- og kursvirksomheten. Vi ser for oss at vi ikke lenger vil kunne avholde den årlige tillitsvalgtkonferansen, vi vil måtte redusere medlemsarrangementer, redusere alle innkjøp av effekter til medlemmer, valgkamp o.l., kutte bevilgninger og kanskje i eget Palestina-prosjekt, og vi må trolig fjerne den summen hver av klubbene har til å bruke på hvert av sine medlemmer.

Spesielle forhold i vår forening som også tilsier at vi er avhengig av tilleggskontingenten, er at vi har enkelte nasjonale klubber og ekstrautgifter knyttet til deres aktivitet. Det spiller også inn at vi er en Oslo-forening, som innebærer en litt annen organisering enn Fagforbundet har i resten av landet.

Dersom vi får beholde tilleggskontingenten i perioden 2024-2026, ser vi for oss at vi kan bruke mer penger på organisatorisk oppbygging. Vi mangler tillitsvalgte på mange arbeidsplasser. Vi ønsker de neste to årene å jobbe mer målrettet mot å bygge klubber/få valgt tillitsvalgte og å få vervet flere medlemmer, samt ha mer opplæring for våre tillitsvalgte. Dette reflekteres i foreningens handlingsplan, der vi forutsetter at tilleggskontingenten videreføres.

**Forslag til vedtak: Det søkes forbundsstyret om at tilleggskontingent på 0,2% videreføres i to år.**